ไทยประกันบุกตลาด‘ไมโคร’
เน้นจับกลุ่มลูกค้าที่มีรายได้น้อยจ่ายเบี้ยเดือนละ500บาทนาน20ปี
24 พ.ค. 2556

เน้นจับกลุ่มลูกค้าที่มีรายได้น้อยจ่ายเบี้ยเดือนละ500บาทนาน20ปี
ไทยประกันชีวิต เปิดตลาดไมโครอินชัวรันส์ จ่ายเบี้ยเดือนละ 500 บาท
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้พัฒนาแบบประกันสำหรับรายย่อย หรือไมโครอินชัวรันส์ขึ้นมาใหม่ แบบ “ทรัพย์ทวี 150 พลัส” โดยขายเบี้ยเป็นแพ็กเกจแบบประกันรายเดือน ค่าเบี้ยถูกเริ่มต้นเพียงเดือนละ 500 บาท และสูงสุดเดือนละ 1,000 บาท
ทั้งนี้ ให้ความคุ้มครองครอบคลุมทั้งประกันชีวิต ประกันอุบัติเหตุ และมีเงินชดเชยค่ารักษาพยาบาลรายวัน มีระยะเวลาคุ้มครอง 20 ปี และชำระเบี้ย 20 ปี อายุรับประกันตั้งแต่ 555 ปี
นอกจากนี้ ยังมีสิทธิประโยชน์ระหว่างสัญญา โดยมีเงินคืน 10% ของจำนวนเงินเอาประกันภัย ทุกรอบ 4 ปี ครบกำหนดสัญญารับเงินคืน 100% ของจำนวนเงินเอาประกันภัย กรณีเสียชีวิตรับ 100% ของจำนวนเงินเอาประกันภัย เสียชีวิตจากอุบัติเหตุรับเพิ่มเป็น 200% ของจำนวนเงินเอาประกันภัย สำหรับเงินชดเชยค่ารักษาพยาบาลรายวัน ชดเชยวันละ 500 บาท สูงสุดไม่เกิน 365 วัน
“กรณีผู้เอาประกันเคลมสินไหมจากประกันอุบัติเหตุ หรือชดเชยค่ารักษาพยาบาลรายวันแล้ว ความคุ้มครองดังกล่าวจะหมดไป แต่ยังคงมีความคุ้มครองประกันชีวิตอยู่ ซึ่งบริษัทจะหักเบี้ยประกันในส่วนประกันอุบัติเหตุ หรือเงินชดเชยค่ารักษาพยาบาลรายวันออก” นายสวัสดิ์ กล่าว
นายสวัสดิ์ กล่าวอีกว่า แบบประกันดังกล่าวยังมีสิทธิประโยชน์ยกเว้นการชำระเบี้ยประกัน กรณีทุพพลภาพถาวรสิ้นเชิง ขณะที่กรมธรรม์มีผลบังคับ หากผู้เอาประกันกลายเป็นบุคคลทุพพลภาพถาวรสิ้นเชิง ไม่สามารถประกอบอาชีพได้ และทุพพลภาพต่อเนื่องมาไม่น้อยกว่า 180 วัน ผู้เอาประกันจะได้รับสิทธิไม่ต้องชำระเบี้ยประกันอีกต่อไป นับตั้งแต่เดือนที่เริ่มทุพพลภาพ อย่างไรก็ตาม กรณีนี้ความคุ้มครองการเสียชีวิตหรือสูญเสียอวัยวะจากอุบัติเหตุ และเงินชดเชยค่ารักษาพยาบาลรายวันจะหมดลง แต่ยังคงได้รับความคุ้มครองประกันชีวิตอยู่เช่นเดียวกัน
ทั้งนี้ แบบประกันดังกล่าวจึงเหมาะกับผู้ที่ต้องการสวัสดิการด้านอุบัติเหตุ และเงินชดเชยค่ารักษาพยาบาลรายวัน เช่น กลุ่มเกษตรกร พนักงานโรงงาน ประกอบกับค่ารักษาพยาบาลในปัจจุบันมีแนวโน้มปรับตัวสูงขึ้น แบบประกันจะช่วยแบ่งเบาภาระค่าใช้จ่ายในยามฉุกเฉินให้แก่ตนเองและครอบครัว ซึ่งลูกค้าแบบประกันทรัพย์ทวี 150 พลัส ยังได้รับบริการไทยประกันชีวิตฮอตไลน์ เช่น บริการช่วยเหลือฉุกเฉินทางการแพทย์ และการเดินทางฟรี ตลอด 24 ชั่วโมงทั่วโลกอีกด้วย